ไทยพาณิชย์เฮคว้าสบน.หมื่นล.หนุนโต200%
บลจ.ไทยพาณิชย์คว้าบริหารเงิน สบน. หมื่นล้านบาท ดันไพรเวตฟันด์แตะ 3 หมื่นล้านบาท เติบโต 200%
14 ต.ค. 2554

บลจ.ไทยพาณิชย์คว้าบริหารเงิน สบน. หมื่นล้านบาท ดันไพรเวตฟันด์แตะ 3 หมื่นล้านบาท เติบโต 200% 
นางโชติกา สวนานนท์ กรรมการ ผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ปีนี้ธุรกิจกองทุนส่วนบุคคลของบริษัทเติบโตจากกลุ่มลูกค้าสถาบันกว่า 80% ล่าสุดได้รับความไว้วางใจจาก สำนักงานบริหารหนี้สาธารณะ (สบน.) ให้บริหารจัดการกองทุนวงเงินขั้นแรก 1 หมื่นล้านบาท
ทั้งนี้ ส่งผลให้บริษัทมีสินทรัพย์กองทุนส่วนบุคคลรวมประมาณ 3 หมื่นล้านบาท หรือเติบโตเกือบ 200% จากสิ้นปี 2553 ที่มียอดประมาณ 1 หมื่นล้านบาท 
ในช่วง 8 เดือนที่ผ่านมา กองทุนส่วนบุคคลทั้งระบบมีสินทรัพย์รวมเกือบ 3 แสนล้านบาท เพิ่มขึ้น 8% จากสิ้นปีที่ผ่านมานั้น นางโชติกา กล่าวว่า การบังคับใช้ พ.ร.บ.คุ้มครองเงินฝาก ไม่ส่งผลให้นักลงทุนสถาบันเข้ามาจัดตั้งกองทุนส่วนบุคคลมากนัก แต่มาจากความต้องการมืออาชีพเข้ามาบริหารจัดการเงินลงทุนให้ได้รับผลตอบแทนตามที่คาดหวัง
“ในอนาคตกองทุนส่วนบุคคลจะมีโอกาสเติบโตขึ้นอีกมาก ซึ่งการแข่งขันจะเพิ่มมากขึ้นด้วย โดยบริษัทยังคงเน้นกลุ่มลูกค้าสถาบันเช่นเดิม นอกจากลูกค้ากลุ่มที่กล่าวมา บริษัทฯ ยังเป็นผู้บริหารกองทุนส่วนบุคคลให้กับบริษัทเอกชน องค์กรอิสระด้านสาธารณกุศล องค์กรกำกับของรัฐ และ บริษัทจดทะเบียนในตลาดหลักทรัพย์อีกจำนวนมาก โดยปัจจุบัน บริษัทถือเป็นผู้นำในการบริหารกองทุนส่วนบุคคลกลุ่มสหกรณ์ออมทรัพย์ ส่วนที่เหลือจะเป็นลูกค้าบุคคลธรรมดาที่มีเงินลงทุนสูง” นางโชติกากล่าว
“องค์กรต่างๆ เริ่มให้ความสนใจกองทุนส่วนบุคคล เช่น กลุ่มสถาบันการศึกษา สหกรณ์ออมทรัพย์ และมูลนิธิต่างๆ หลังสถานการณ์การลงทุนผันผวนมากขึ้น เงินเฟ้อสูง รวมทั้งบริษัทประกันอาจไม่พอใจผลตอบแทนจากการบริหารการลงทุนเองก็เริ่มแบ่งพอร์ตมาให้บริหาร” นางโชติกา กล่าว